Lectio Divina

*fuq il-Vanġelu tal-Ħadd*

It-Tieni Ħadd tal-Avvent

Sena Ċ

Lq 3:1-6

*Fis-sena ħmistax tal-ħakma ta’ Tiberju Ċesari, meta Ponzju Pilatu kien gvernatur tal-Lhudija, Erodi tetrarka tal-Galilija, ħuh Filippu tetrarka tal-artijiet tal-Iturija u t-Trakonija, u Lisanja tetrarka ta’ Abileni, fiż-żmien meta l-uffiċċju ta’ qassis il-kbir kien f’idejn Anna u Kajfa,*

Hija tipika ta’ Luqa li jpoġġi l-ġrajjiet li jirrakkonta fi kwadru storiku strutturat (sinkroniżmu). Din hija t-tielet darba li jagħmilha (cf. 1,5; 2,1). L-iskop tiegħu mhux tant li jkun preċiż fil-kronoloġija daqskemm li jatwalizza l-ġrajjiet f’kuntest aktar wiesa’. Huwa anke mod kif jgħid li dawn il-ġrajjiet qed iseħħu fl-istorja konkreta tagħna. Jissemmew 7 personaġġi, pagani u Lhud, biex tiġi indikata l-milja tal-istorja. Il-kelma t’Alla hija mxandra lil kulħadd, Lhud u m’humiex, għax kull bniedem huwa msejjaħ għas-salvazzjoni (v.6). Pilatu u Erodi (Antipa, iben Erodi l-kbir) jilgħabu rwol importanti aktar ‘il quddiem fil-passjoni ta’ Ġesù. Anna kien qassis il-kbir bejn 6-15 W.K. waqt li Kajfa, ir-raġel ta’ bintu, kien is-suċċessur tiegħu bejn 18-36 W.K, għalkemm Anna baqa’ influwenti fit-tmexxija.

*il-kelma tal-Mulej ġiet fuq Ġwanni bin Żakkarija, fid-deżert.*

‘Il-kelma tal-Mulej’ hija tematika importanti f’Luqa u għandha sinifikat teoloġiku (cf. 5,1; 8,11; Atti 4,4 eċċ). Il-post li fuqu tasal din il-kelma huwa d-deżert. Huwa l-post vojt u inabitabbli fejn il-bniedem isib il-verità tiegħu nnifsu u ta’ Alla. Is-silenzju tiegħu huwa l-art adattata biex tilqa’ din il-kelma. Id-deżert ifakkarna fl-esperjenza tal-Eżodu, il-ħruġ mill-iskjavitù għal-libertà. Id-deżert kien il-post ta’ formazzjoni għal-Lhud. Kien fih li huwa sar poplu, permezz tad-diffikultajiet komuni li ssuperaw flimkien, permezz tal-istess għan li jaslu fl-art imwegħda, permezz tas-smigh tal-kelma u l-kondiviżjoni tal-istess ikel. Fid-deżert kulħadd huwa ugwali: iż-żejjed li jkollok, k’ma taqsmux, jaf isir kawża ta’ diviżjoni fost il-poplu. Fid-deżert m’hemmx ċans li wieħed jippossedi l-art li jkun fuqha għax qiegħed dejjem f’mixja lejn id-destin finali. Fid-deżert jew aħna aħwa jew inkella mhux postna hemm. Ġwanni l-Battista jgħix fid-deżert biex jindika li l-istat kontinwu tal-ħajja tal-bniedem huwa dak tal-eżodu: jeħtieġ joħroġ il-ħin kollu minn kull skjavitù u jimxi lejn il-ħelsien imwiegħed minn Alla. Id-deżert huwa fil-qosor it-triq ta’ Alla. Fuq livell personali, id-deżert huwa l-ħruġ minni nnifsi, il-ħruġ mill-identità falza tiegħi, mill-passat tiegħu tad-dnub biex nintefa fin-*novum* ta’ Alla. Il-bniedem huwa essenzjalment ‘eżodu’, f’mixja lejn il-milja tiegħu fi Kristu.

*U ġie fl-inħawi kollha ta’ madwar il-Ġordan, ixandar magħmudija ta’ ndiema għall-maħfra tad-dnubiet,*

Il-magħmudija tfisser togħdos. Dan iseħħ ritwalment fis-sagrament tal-magħmudija imma jesprimi d-destin tar-realtà umana. Għad jiġi l-mument li fih ngħoddsu f’qiegħ l-art permezz tal-mewt, biex imbgħad inqumu għal ħajja ġdida. Hija tfakkira għall-bniedem li mhuwiex Alla, għax xi darba jrid imut, imma fl-istess ħin jixtieq ikun bħalu, immortali, għax maħluq fuq xbieha tiegħu. Għalhekk il-magħmudija u l-indiema huma marbuta flimkien. Indiema/konverżjoni-*metanoia*, letteralment tibdel fehemtek jew il-perspettiva tiegħek. Timplika wkoll li ‘terġa lura’ mit-triq li tkun qbadt. Il-‘maħfra tad-dnubiet’ bħala riżultat tal-konverżjoni hija għal Luqa element kostanti tal-aħbar it-tajba (cf. 24,47; Atti 5,31; 10,43 eċċ).

*kif hemm imniżżel fil-ktieb tal-profeziji ta’ Iżaija: “Leħen ta’ wieħed jgħajjat fid-deżert: Ħejju t-triq tal-Mulej, iddrittaw il-mogħdijiet tiegħu. Kull wied jimtela, kull muntanja u għolja titbaxxa, il-mogħdijiet mgħawwġa jiddrittaw, u t-triqat imħarbta jitwittew.*

L-evanġelista hawnhekk jirrepeti d-diskors ta’ Isaija 40, 3-5. Interessanti d-deskrizzjoni tal-Battista bħala ‘leħen’. Il-leħen jikkonkretizza l-kelma u l-kelma tagħti sens lil-leħen. Hekk ukoll aħna bħall-Battista għandna nkunu l-leħen li l-kelma tiegħu hija Kristu. Li tiddritta l-mogħdijiet ifisser li ma tibqax toħroġ ‘il barra mit-triq frott tad-dubju u l-ħela ta’ ħin fuq dak li mhux essenzjali. Il-‘widien’ li jridu jimtlew huma d-diskriminazzjoni, l-inġustizzja u d-disperazzjoni ta’ min qata’ qalbu, ta’ min ma jemminx li t-tajjeb li Alla wegħedna huwa possibbli. Il-ħniena u l-fidi huma l-mediċina biex jimtlew dawn il-widien. Mill-banda l-oħra, il-‘muntanja’ u l-‘għolja’ huma simboli tal-eżaltazzjoni, prużunzjoni u l-kburija. Dawn għandhom jitbaxxew. L-umiltà hija l-verità tal-bniedem għax mit-trab tal-art issawwar. Bniedem-*homo*, umiltà-*humilitas* u art-*humus* għandhom l-istess għerq, u kemm tgħinu lill-bniedem meta jikkontempla din ir-realtà!

*U l-bnedmin kollha jaraw is-salvazzjoni ta’ Alla!”.*

Fl-oriġinal grieg għall-‘bnedmin’ hija użata l-kelma *sarx*, laħam. Dan biex issir emfasi li s-salvazzjoni qed tingħata lill-bnedmin kollha fil-kundizzjoni tagħhom ta’ fraġilità, dgħufija, limitu, dnub u mewt, frott il-fatt li huma bnedmin. Lil kull min qed jesperimenta l-prekarjetà tal-kundizzjoni umana u l-istat tad-dnub li spiss jaqa’ fih, hija offerta s-salvazzjoni ta’ Alla.